Man sterf toe motor brandFoto verskaf deur SAPD Limpopo Die polisie in Tzaneen doen ŉ geregtelike doodsondersoek nadat ŉ 39-jarige werknemer van ŉ plaaslike bank aangetref is in ŉ brandende motor. Die motor het langs ŉ ou gebou van die Pekoe View-teetuin naby Magoebaskloof buite Tzaneen parkeer gestaan. “Die polisie is ontbied nadat inligting ontvang is oor ŉ motor wat brand,” het brig. Motlafela Mojapelo, woordvoerder van die polisie, aan Maroela Media gesê. “Volgens inligting het die man met die R71 na Pekoe View gery en dit het kort daarna begin brand. Die ondersoek sal die oorsaak van die brand bepaal.” Die naam van die oorledene sal bekend gemaak word sodra die naasbestaandes in kennis gestel is. Maroela Media verneem die man het sy eie lewe geneem deur die motor aan die brand te steek.